title: Komisijas Īstenošanas regula (ES) 2019/1295 (2019. gada 1. augusts), ar kuru pēc daļējas starpposma pārskatīšanas, kas veikta atbilstīgi Regulas (ES) 2016/1036 11. panta 3. punktam, groza Īstenošanas regulu (ES) 2018/1469, ar ko nosaka galīgo antidempinga maksājumu konkrētu Krievijas un Ukrainas izcelsmes dzelzs vai tērauda bezšuvju cauruļvadu un cauruļu importam

text:
                  2.8.2019

                  LV

                  Eiropas Savienības Oficiālais Vēstnesis

                  L 204/22

         KOMISIJAS ĪSTENOŠANAS REGULA (ES) 2019/1295
         (2019. gada 1. augusts),
         ar kuru pēc daļējas starpposma pārskatīšanas, kas veikta atbilstīgi Regulas (ES) 2016/1036 11. panta 3. punktam, groza Īstenošanas regulu (ES) 2018/1469, ar ko nosaka galīgo antidempinga maksājumu konkrētu Krievijas un Ukrainas izcelsmes dzelzs vai tērauda bezšuvju cauruļvadu un cauruļu importam
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2016. gada 8. jūnija Regulu (ES) 2016/1036 par aizsardzību pret importu par dempinga cenām no valstīm, kas nav Eiropas Savienības dalībvalstis (1) (“pamatregula”), un jo īpaši tās 11. panta 3. punktu,
         tā kā:
         1.   PROCEDŪRA

         1.1.   Spēkā esošie pasākumi

                     (1)

                     Pēc izmeklēšanas (“sākotnējā izmeklēšana”) Padome ar Regulu (EK) Nr. 954/2006 (2) noteica galīgo antidempinga maksājumu par dažu Horvātijas, Krievijas un Ukrainas izcelsmes dzelzs vai tērauda bezšuvju cauruļvadu un cauruļu importu. Pasākumi bija procentuālais antidempinga maksājums 12,3–25,7 % robežās, ko noteica importam no atsevišķi minētiem ražotājiem eksportētājiem Ukrainā, bet importam no visiem pārējiem uzņēmumiem Ukrainā noteica atlikušo maksājuma likmi 25,7 % apmērā. Galīgais antidempinga maksājums, ko noteica ražotājam eksportētājam, uz kuru attiecas šī pārskatīšanas izmeklēšana, proti, CJSC Nikopolsky Seamless Tubes Plant Niko Tube and OJSC Nizhnedneprovsky Tube Rolling Plant, ko tagad sauc par LLC Interpipe Niko Tube and OJSC Interpipe Nizhnedneprovsky Tube Rolling Plant (“pieprasījuma iesniedzējs” jeb “Interpipe”), ir 25,1 %.

                     (2)

                     Pēc Interpipe pieprasījuma atcelt Padomes Regulu (EK) Nr. 954/2006 Eiropas Savienības Vispārējā tiesa atcēla Padomes Regulas (EK) Nr. 954/2006 1. pantu tiktāl, ciktāl antidempinga maksājums, kas noteikts attiecībā uz Interpipe, pārsniedza to maksājumu, kurš būtu bijis piemērojams, ja eksporta cena nebūtu koriģēta, ņemot vērā komisijas maksu tajos gadījumos, kad pārdošana notika, izmantojot saistītu tirdzniecības starpnieku Sepco SA (3). Eiropas Savienības Tiesa 2012. gada 16. februārī atstāja spēkā Vispārējās tiesas spriedumu (4).

                     (3)

                     Pēc šiem spriedumiem Padome ar Īstenošanas regulu (ES) Nr. 540/2012 (5) grozīja Padomes Regulu (EK) Nr. 954/2006, lai uzņēmumam Interpipe noteikto antidempinga maksājumu labotu tiktāl, ciktāl tas bija noteikts kļūdaini. Tādēļ uzņēmumam Interpipe piemērojamo maksājumu grozīja un noteica 17,7 % apmērā.

                     (4)

                     Pēc termiņbeigu pārskatīšanas Padome ar Īstenošanas regulu (ES) Nr. 585/2012 (6) saglabāja pasākumus, kas ar Regulu (EK) Nr. 954/2006 bija noteikti Krievijas un Ukrainas izcelsmes dzelzs vai tērauda bezšuvju cauruļvadu un cauruļu importam.

                     (5)

                     Pēc Interpipe pieprasījuma Padome, ievērojot pamatregulas 11. panta 3. punktu, ar Īstenošanas regulu (ES) Nr. 795/2012 (7) grozīja galīgos pasākumus, kas noteikti ar Īstenošanas regulu (ES) Nr. 585/2012, ciktāl tie skāra Interpipe (“pēdējā starpposma pārskatīšana”). Tādēļ uzņēmumam Interpipe piemērojamo maksājumu grozīja un noteica 13,8 % apmērā.

                     (6)

                     Pēc termiņbeigu pārskatīšanas (“termiņbeigu pārskatīšanas izmeklēšana”) Komisija ar Īstenošanas regulu (ES) 2018/1469 (8) saglabāja pasākumus, kas ar Īstenošanas regulu (ES) Nr. 585/2012, kurā jaunākie grozījumi izdarīti ar Īstenošanas regulu (ES) Nr. 795/2012 un Padomes Īstenošanas regulu (ES) Nr. 1269/2012 (9), bija noteikti Krievijas un Ukrainas izcelsmes dzelzs vai tērauda bezšuvju cauruļvadu un cauruļu importam.

                     (7)

                     Pašlaik spēkā esošie antidempinga maksājumi Krievijas izcelsmes importam ir 35,8–24,1 % robežās un Ukrainas izcelsmes importam – 25,7–12,3 % robežās.

               1.2.   Pieprasījums veikt daļēju starpposma pārskatīšanu

                     (8)

                     Komisija 2018. gada 7. maijā ar Eiropas Savienības Oficiālajā Vēstnesī publicētu paziņojumu, ievērojot pamatregulas 11. panta 3. punktu, informēja par tādu antidempinga pasākumu daļēju starpposma pārskatīšanas sākšanu (“paziņojums par procedūras sākšanu”) (10), kuri piemērojami dažu Ukrainas izcelsmes dzelzs vai tērauda bezšuvju cauruļvadu un cauruļu importam.

                     (9)

                     Pārskatīšana, kas attiecās vienīgi uz ražotāja eksportētāja Interpipe īstenota dempinga pārbaudi, tika sākta pēc uzņēmuma iesniegta pamatota pieprasījuma. Pieprasījumā Interpipe sniedza pietiekamus pierādījumus, ka apstākļi, uz kuru pamata noteikti spēkā esošie pasākumi, ir mainījušies un ka šīs pārmaiņas ir ilglaicīgas.

               1.3.   Izmeklēšana

                     (10)

                     Izmeklēšana par dempinga apmēru aptvēra periodu no 2017. gada 1. aprīļa līdz 2018. gada 31. martam (“pārskatīšanas izmeklēšanas periods”).

                     (11)

                     Par daļējas starpposma pārskatīšanas sākšanu Komisija oficiāli paziņoja pieprasījuma iesniedzējam, eksportētājvalsts iestādēm un Savienības ražošanas nozarei. Ieinteresētajām personām tika dota iespēja paziņojumā par procedūras sākšanu noteiktajā termiņā rakstiski darīt zināmu savu viedokli un pieprasīt uzklausīšanu.

                     (12)

                     Lai iegūtu izmeklēšanai vajadzīgo informāciju, Komisija nosūtīja anketu pieprasījuma iesniedzējam, kas noteiktajā termiņā sniedza atbildi.

                     (13)

                     Komisija pieprasīja un pārbaudīja visu informāciju, ko tā uzskatīja par vajadzīgu, lai noteiktu dempinga apmēru. Tika veikti pārbaudes apmeklējumi pieprasījuma iesniedzēja un tā saistīto tirdzniecības uzņēmumu LLC Interpipe Ukraine, Interpipe Europe SA un Interpipe Central Trade GmbH telpās.

               2.   PĀRSKATĀMAIS RAŽOJUMS UN LĪDZĪGAIS RAŽOJUMS

         2.1.   Pārskatāmais ražojums

                     (14)

                     Pārskatāmais ražojums ir tas pats ražojums, kurš definēts Īstenošanas regulā (ES) 2018/1469, ar ko tika noteikti patlaban spēkā esošie pasākumi, proti, dzelzs vai tērauda bezšuvju cauruļvadi un caurules (“BCC”), kuru apaļā šķērsgriezuma ārējais diametrs nepārsniedz 406,4 mm, kuru oglekļa ekvivalenta vērtība (CEV) nepārsniedz 0,86 saskaņā ar Starptautiskā Metināšanas institūta (SMI) formulu un ķīmisko analīzi (11), kuru izcelsme ir arī Ukrainā un kurus pašlaik klasificē ar KN kodiem ex 7304 11 00, ex 7304 19 10, ex 7304 19 30, ex 7304 22 00, ex 7304 23 00, ex 7304 24 00, ex 7304 29 10, ex 7304 29 30, ex 7304 31 80, ex 7304 39 58, ex 7304 39 92, ex 7304 39 93, ex 7304 51 89, ex 7304 59 92 un ex 7304 59 93 (“pārskatāmais ražojums”).

               2.2.   Līdzīgais ražojums

                     (15)

                     Sākotnējā izmeklēšanā un vēlāk pārskatīšanas procedūrās konstatēts un arī pašreizējā izmeklēšana apstiprinājusi, ka Ukrainā ražotajam un uz ES eksportētajam ražojumam, Ukrainas iekšzemes tirgū ražotajam un pārdotajam ražojumam un Savienības ražotāju ražotajam un ES pārdotajam ražojumam ir vienādas fizikālās un tehniskās pamatīpašības un galalietojums. Tāpēc pamatregulas 1. panta 4. punkta nozīmē šie ražojumi ir uzskatāmi par līdzīgiem ražojumiem.

               3.   APSTĀKĻU IZMAIŅU ILGLAICĪGUMS

                     (16)

                     Saskaņā ar pamatregulas 11. panta 3. punktu tika pārbaudīts, vai ar dempingu saistīto apstākļu izmaiņas var uzskatīt par ilglaicīgām.

                     (17)

                     2006. gadā sākotnējās antidempinga izmeklēšanas laikā, kā arī 2012. gadā jaunākajā Interpipe starpposma pārskatīšanas izmeklēšanā, kas aptvēra pārskatīšanas izmeklēšanas periodu no 2010. gada 1. oktobra līdz 2011. gada 30. septembrim, Interpipe no neatkarīgiem piegādātājiem iepirka galveno izejmateriālu, kas bija paredzēts pārskatāmā ražojuma ražošanai, t. i., apaļas tērauda sagataves.

                     (18)

                     Pieprasījuma iesniedzējs daļējas starpposma pārskatīšanas pieprasījumā apgalvoja, ka 2013. gadā caur LLC Metallurgical Plant“Dnipropsteel” vertikālo integrāciju galvenais izejmateriāls (tērauda sagataves) tika ražots uzņēmumā, tāpēc būtiski saruka izmaksas un mainījās ražojumu klāsts. Pieprasījuma iesniedzējs turklāt apgalvoja, ka salīdzinājumā ar ražojuma veidiem, kas ražoti un eksportēti pēdējās starpposma pārskatīšanas izmeklēšanas pārskatīšanas izmeklēšanas periodā, t. i., “standarta” tērauda kategorija, tagad tā ražojumu klāstā iekļauti jauni un izsmalcinātāki ražojumi (“augstleģēts tērauds”, “cauruļvadu un mehānisko cauruļu” kategorijas), kas veido krietnu daļu no kopējā eksporta uz ES pašreizējās pārskatīšanas izmeklēšanas periodā – no 2017. gada 1. aprīļa līdz 2018. gada 31. martam.

                     (19)

                     Izmeklēšanā apstiprinājās, ka pieprasījuma iesniedzējs ražoja galveno izejmateriālu uzņēmumā un šo izmaiņu dēļ būtiski saruka izmaksas izmaiņas un mainījās ražojumu klāsts. Izmeklēšanā apstiprinājās, ka Interpipe uz ES eksportētie ražojuma veidi ļoti lielā mērā atšķiras no tiem ražojuma veidiem, kuri eksportēti pēdējās starpposma pārskatīšanas izmeklēšanas pārskatīšanas izmeklēšanas periodā. Pamatojoties uz to un ņemot vērā šo izmaiņu strukturālo raksturu, tika secināts, ka 17. apsvērumā aprakstītās izmaiņas ir ilglaicīgas un maz ticams, ka tās tuvākajā laikā mainīsies. Līdz ar to tika uzskatīts, ka no jauna jāizvērtē spēkā esošo pasākumu piemērošana pašreizējā apmērā.

                     (20)

                     Papildu izmaiņas, proti, Interpipe un Vallourec Tubes kopuzņēmuma pastāvēšana/izveide, uz kurām pieprasījuma iesniedzējs norādīja pēc šīs pārskatīšanas sākšanas, netika ņemtas vērā, jo tās bija notikušas pēc šīs starpposma pārskatīšanas sākšanas.

               4.   DEMPINGS

         4.1.1.   Dempinga aprēķināšanai izmantotā uzņēmuma struktūra un metodika

                     (21)

                     Pārskatīšanas izmeklēšanas periodā uzņēmumam Interpipe pilnībā piederēja un tā kontrolē bija divi ražotāji eksportētāji (“ražošanas vienības”): LLC Interpipe Niko Tube (“NIKO”) un OJSC Interpipe Nizhnedneprovsky Tube Rolling Plant (“NTRP”).

                     (22)

                     Tā kā pieprasījuma iesniedzēja grāmatvedības uzskaites sistēmā nebija identificējams attiecīgais ražošanas uzņēmums pēc tā pārdošanas apjoma, sākotnējā izmeklēšanā kopējā dempinga starpība tika aprēķināta, apkopojot visus datus par abu ražošanas vienību ražošanas apjomu, rentabilitāti un pārdošanu Eiropas Savienībā.

                     (23)

                     Sākot ar pēdējo starpposma pārskatīšanu, pēc tam, kad grupas uzņēmuma struktūra tika būtiski mainīta, tā ka attiecīgo ražošanas uzņēmumu bija iespējams identificēt pēc tā pārdošanas un ražošanas apjoma, un ievērojot pamatregulas 2. panta 11. punktu un 12. punktu, Komisija ražošanas uzņēmumu datus vairs neapkopoja, bet gan izmantoja standarta metodiku. Pēc šādas standarta metodikas tiek aprēķināta viena kopējā dempinga starpība abiem ražotājiem eksportētājiem, vispirms aprēķinot dempinga summu katram ražotājam eksportētājam atsevišķi un tad vienu vidējo svērto dempinga likmi abiem uzņēmumiem.

                     (24)

                     Pašreizējā izmeklēšanā pēc pārdošanas apjoma bija iespējams arī identificēt attiecīgo ražošanas uzņēmumu. Tādējādi saskaņā ar pamatregulas 2. panta 11. un 12. punktu un saskaņā ar Savienības iestāžu konsekvento praksi tika piemērota tāda pati metodika kā pēdējā starpposma pārskatīšanā.

               4.1.2.   Normālā vērtība

                     (25)

                     Saskaņā ar pamatregulas 2. panta 2. punktu vispirms Komisija pārbaudīja, vai katra ražotāja eksportētāja līdzīgā ražojuma iekšzemes tirgū neatkarīgiem pircējiem kopējais pārdotais apjoms ir reprezentatīvs salīdzinājumā ar kopējo eksporta pārdošanas apjomu uz ES, t. i., vai šis kopējais pārdošanas apjoms ir vismaz 5 % no pārskatāmā ražojuma kopējā apjoma, kas tika pārdots eksportam uz ES. Izmeklēšanā noskaidrojās, ka abiem ražotājiem eksportētājiem iekšzemes pārdošanas apjomi ir reprezentatīvi.

                     (26)

                     Tad Komisija saskaņā ar pamatregulas 2. panta 2. punktu pārbaudīja, vai Interpipe iekšzemes pārdošanas apjoms ražojuma veidam, kas ir identisks tam ražojuma veidam, kurš tiek pārdots eksportam uz Savienību, vai salīdzināms ar to, ir reprezentatīvs. Ražojuma veida iekšzemes pārdošanas apjoms ir reprezentatīvs, ja izmeklēšanas periodā šā ražojuma veida kopējais pārdošanas apjoms iekšzemes tirgū neatkarīgiem pircējiem ir vismaz 5 % no identiskā vai salīdzināmā ražojuma veida kopējā apjoma, kas tiek pārdots eksportam uz Savienību. Komisija konstatēja, ka izmeklēšanas periodā iekšzemes pārdošanas apjoms ražojuma veidam, kas ir identisks tam ražojuma veidam, kurš tiek pārdots eksportam uz Savienību, vai salīdzināms ar to, lielā mērā bija reprezentatīvs, jo tika konstatēts, ka 60–80 % (12) eksportēto modeļu iekšzemes tirgū tika pārdoti reprezentatīvos daudzumos.

                     (27)

                     Saskaņā ar pamatregulas 2. panta 4. punktu pēc tam tika pārbaudīts, vai katra ražojuma veida, kas pārdots reprezentatīvos daudzumos, iekšzemes pārdošana ir uzskatāma par notikušu parastos tirdzniecības apstākļos. To pārbaudīja, katram eksportētā pārskatāmā ražojuma veidam pārskatīšanas izmeklēšanas periodā nosakot rentablo iekšzemes pārdošanas darījumu īpatsvaru ar neatkarīgiem pircējiem iekšzemes tirgū.

                     (28)

                     Minētajiem ražojuma veidiem, kuriem vairāk nekā 80 % no minētā ražojuma veida pārdošanas apjoma iekšzemes tirgū pārsniedza izmaksas un šā veida vidējā svērtā pārdošanas cena bija vienāda ar vienības ražošanas izmaksām vai lielāka par tām, ražojuma veida normālo vērtību aprēķināja kā visa attiecīgā veida pārdošanas apjoma faktisko iekšzemes cenu vidējo svērto vērtību neatkarīgi no tā, vai minētā pārdošana ir bijusi rentabla.

                     (29)

                     Ja kāda ražojuma veida rentablās pārdošanas apjoms bija līdz 80 % no minētā ražojuma veida pārdošanas kopējā apjoma vai ja šā ražojuma veida vidējā svērtā cena bija zemāka par vienības ražošanas izmaksām, normālā vērtība tika noteikta, balstoties uz faktisko cenu iekšzemes tirgū, kas tika aprēķināta kā minētā ražojuma veida rentablās pārdošanas cena iekšzemes tirgū pārskatīšanas izmeklēšanas periodā.

                     (30)

                     Iekšzemes pārdošanas apjoma izpēte rādīja, ka 35–55 % (13) no visa iekšzemes tirgū pārdotā tāda ražojuma veida apjoma, kurš bija identisks eksportam uz Savienību pārdotā ražojuma veidam vai salīdzināms ar to, bija rentabli un ka vidējā svērtā pārdošanas cena bija augstāka par ražošanas izmaksām. Tādējādi normālā vērtība tika aprēķināta kā vienīgi rentablās pārdošanas vidējā svērtā vērtība.

                     (31)

                     Normālā vērtība nereprezentatīvajiem ražojuma veidiem (t. i., tiem veidiem, kuru iekšzemes pārdošanas apjoms veidoja mazāk nekā 5 % no eksporta pārdevumiem uz ES vai kurus iekšzemes tirgū nemaz nepārdeva) tika aprēķināta, pamatojoties uz ražošanas izmaksām katram ražojuma veidam, pieskaitot pārdošanas, vispārējās un administratīvās izmaksas un peļņu. Ja pārdošana iekšzemes tirgū bija notikusi, attiecīgajiem ražojuma veidiem tika izmantota peļņa no darījumiem parastā tirdzniecības apritē iekšzemes tirgū pa ražojuma veidiem. Ja ražojums iekšējā tirgū netika pārdots, tika izmantota vidējā peļņa (14).

                     (32)

                     Pēc informācijas galīgās izpaušanas Interpipe grupa apstrīdēja dažus elementus, ko Komisija izmantoja normālās vērtības aprēķināšanā. Apgalvojumi attiecās uz šādiem jautājumiem: i) PVA aprēķināšanu; ii) citu darbības izmaksu iespējamo izslēgšanu; iii) finansiālo izmaksu izmantošanu; iv) dubulto skaitīšanu attiecībā uz PVA izmaksu korekcijām.

                     (33)

                     Pārskatījusi lietas elementus, Komisija nolēma pieņemt iepriekš minēto ii) un iv) apgalvojumu un noraidīt i) un iii) apgalvojumu. Ņemot vērā tās darījumdarbības informācijas konfidenciālu raksturu, kuru saturēja Interpipe Group apgalvojumi un minēto argumentu Komisijas veiktā analīze, Komisija grupai Interpipe Group izpauda papildu informāciju, kurā bija ietverts detalizēts pamatojums, par šīs regulas pieņemšanas dienu.

                     (34)

                     Pieņēmusi ii) un iv) apgalvojumu, Komisija pārskatīja Interpipe dempinga starpību. Uzņēmumam tika izpausta papildu informācija, kura raksturo ietekmi uz dempinga starpību, un tas tika aicināts izteikt piezīmes. Komisija arī informēja ES nozari par uzņēmuma dempinga starpības izmaiņām.

                     (35)

                     Pēc papildu informācijas izpaušanas Interpipe neatkāpās no apgalvojumiem, kurus Komisija bija noraidījusi un tos nepapildināja ar jauniem elementiem, kas varētu grozīt secinājumus, kurus Komisija bija izpaudusi uzņēmumam.

               4.1.3.   Eksporta cena

                     (36)

                     Pārskatāmā ražojuma pārdošanas apjomi eksportam uz ES bija saistīti ar dažādām vienībām Interpipe grupā, proti, ražotnēm, koordinācijas uzņēmumu Ukrainā (“Interpipe Ukraine” jeb “IPU”), saistīto importētāju Vācijā (“Interpipe Central Trade GmbH” jeb “IPCT”) un saistīto tirgotāju Šveicē (“Interpipe Europe SA” jeb “IPE”).

                     (37)

                     Eksporta cenu noteica saskaņā ar pamatregulas 2. panta 8. punktu, izņemot darījumiem, ko veic saistītais uzņēmums, IPCT, kas darbojas kā importētājs. Tāpēc saskaņā ar pamatregulas 2. panta 9. punktu eksporta cena tika noteikta, pamatojoties uz cenu, par kādu importēto ražojumu pirmo reizi pārdod tālāk neatkarīgiem pircējiem Savienībā. Tādējādi cena tika koriģēta, lai ņemtu vērā visas izmaksas, kas radušās starp importēšanu un tālākpārdošanu, kā arī samērīgu peļņu. Minētās korekcijas tika aprēķinātas, pamatojoties uz saistītā tirgotāja pārdošanas, vispārējām un administratīvām izmaksām un nosacītu peļņu, ko guva nesaistīts importētājs (2,5 % no apgrozījuma).

               4.1.4.   Salīdzinājums

                     (38)

                     Abu ražotāju eksportētāju normālā vērtība un eksporta cena tika salīdzināta, par pamatu ņemot ražotāja cenu (EXW). Lai nodrošinātu taisnīgu normālās vērtības un eksporta cenas salīdzinājumu, saskaņā ar pamatregulas 2. panta 10. punktu tika izdarītas pienācīgas korekcijas, lai ņemtu vērā atšķirības, kas ietekmē cenas un to salīdzināmību. Uz šā pamata tika izdarītas korekcijas, lai ņemtu vērā transporta, apdrošināšanas, kravas apstrādes, iekraušanas izmaksas un papildizmaksas, importa maksu, muitas nodokļus, komisijas maksu un kredītizmaksas.

                     (39)

                     Pārskatīšanas izmeklēšanas periodā Interpipe pārskatāmo ražojumu uz ES eksportēja, izmantojot divus dažādus pārdošanas kanālus; t. i., ar tā paša saistītā tirgotāja Šveicē starpniecību kā pēdējā starpposma pārskatīšanā un ar ES teritorijā esoša un 2014. gadā dibināta saistīta uzņēmuma starpniecību. Otrs izplatīšanas kanāls pēdējā starpposma pārskatīšanā vairs nepastāvēja. Ņemot vērā tās darījumdarbības informācijas konfidenciālu raksturu, kuru saturēja Komisijas analīze, Komisija grupai Interpipe Group izpauda papildu informāciju, kurā bija ietverts detalizēts pamatojums, par šīs regulas pieņemšanas dienu.

                     (40)

                     Tādējādi Komisija uzskatīja, ka atbilstīgi pamatregulas 2. panta 10. punkta i) apakšpunktam izdarītā korekcija bijusi pamatota. Šo korekciju aprēķināja, no pārdošanas cenas pirmajam nesaistītajam pircējam atņemot saistītā tirgotāja pārdošanas, vispārējās un administratīvās izmaksas, kas netika uzrādītas kā korekcijas, un nosacīto peļņu, ko guva nesaistīts tirgotājs (2,5 % no apgrozījuma).

                     (41)

                     Pēc informācijas galīgās izpaušanas Interpipe Group apstrīdēja Komisijas secinājumu saistīto tirgotāju IPE kopā ar pārējām vienībām NIKO, NTRP un IPU neuzskatīt par daļu no vienas ekonomiskās vienības. Pārskatījusi lietas elementus, Komisija nolēma šo apgalvojumu noraidīt. Kā minēts 34. apsvērumā, uzņēmumam tika izpausta papildu informācija, kurā raksturota ietekme uz dempinga starpību, un tas tika aicināts izteikt piezīmes. Interpipe savā atbildē neatkāpās no apgalvojumiem, kurus Komisija bija noraidījusi. Papildu piezīmes šajā sakarā netika saņemtas.

                     (42)

                     Ņemot vērā tās darījumdarbības informācijas konfidenciālu raksturu, kuru saturēja Interpipe Group apgalvojumi un minēto argumentu Komisijas veiktā analīze, Komisija grupai Interpipe Group izpauda papildu informāciju, kurā bija ietverts detalizēts pamatojums, par šīs regulas pieņemšanas dienu.

               4.1.5.   Dempinga starpība

                     (43)

                     Ievērojot pamatregulas 2. panta 11. un 12. punktu, katram no abiem ražotājiem eksportētājiem katra ražojuma veida vidējā svērtā normālā vērtība tika salīdzināta ar vidējo svērto eksporta cenu, pamatojoties uz ražotāja cenu (EXW). Pēc tam Interpipe tika noteikta viena kopēja dempinga starpība, aprēķinot vienotu vidējo svērto dempinga likmi abiem ražotājiem eksportētājiem, kuri ietilpst Interpipe.

                     (44)

                     Tādējādi dempinga starpība, kas izteikta procentos no CIF cenas ar piegādi līdz Savienības robežai pirms nodokļa nomaksas, ir 8,1 %.

                     (45)

                     Pēc papildu informācijas izpaušanas ESTA sniedza informāciju, ka Interpipe dempinga starpības samazināšana radītu papildu kaitējumu bezšuvju tērauda cauruļu nozarei ES. Komisija norāda, ka saskaņā ar pamatregulas 9. panta 4. punktu antidempinga maksājuma apmērs nevar pārsniegt dempinga starpību, kas šajā gadījumā tika noteikta 8,1 % apmērā.

                     (46)

                     Komiteja, kas izveidota saskaņā ar pamatregulas 15. panta 1. punktu, nav sniegusi atzinumu,

               IR PIEŅĒMUSI ŠO REGULU.

            1. pants
            Ierakstu par LLC Interpipe Niko Tube and OJSC Interpipe Nizhnedneprovsky Tube Rolling Plant (Interpipe NTRP) Īstenošanas regulas (ES) Nr. 585/2012 1. panta 2. punkta tabulā aizstāj ar šādu ierakstu.

                           “LLC Interpipe Niko Tube and OJSC Interpipe Nizhnedneprovsky

                              Tube Rolling Plant (Interpipe NTRP)

                           8,1 %

                              A743”

            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 1. augustā

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 176, 30.6.2016., 21. lpp.

            (2)  Padomes 2006. gada 27. jūnija Regula (EK) Nr. 954/2006, ar ko piemēro galīgo antidempinga maksājumu dažu Horvātijas, Rumānijas, Krievijas un Ukrainas izcelsmes dzelzs un tērauda bezšuvju cauruļvadu un cauruļu importam, atceļ Padomes Regulu (EK) Nr. 2320/97 un Padomes Regulu (EK) Nr. 348/2000, pārtrauc starpposma un termiņa beigu pārskatīšanas attiecībā uz antidempinga maksājumiem par, inter alia, Krievijas un Rumānijas izcelsmes dzelzs vai neleģētā tērauda bezšuvju cauruļvadu un cauruļu importu, un pārtrauc starpposma pārskatīšanas attiecībā uz antidempinga maksājumiem par dažu, inter alia, Krievijas un Rumānijas, Horvātijas un Ukrainas izcelsmes dzelzs vai neleģētā tērauda bezšuvju cauruļvadu un cauruļu importu (OV L 175, 29.6.2006., 4. lpp. ).

            (3)  2009. gada 10. marta spriedums lietā T-249/06, Interpipe Niko Tube and Interpipe NTRP pret Padomi, EU:T:2009:62.

            (4)  2012. gada 16. februāra spriedums apvienotajās lietās C-191/09 P un C-200/09 P – Padome un Komisija pret Interpipe Niko Tube and Interpipe NTRP, EU:C:2012:78.

            (5)  Padomes 2012. gada 21. jūnija Īstenošanas regula (ES) Nr. 540/2012, ar kuru groza Regulu (EK) Nr. 954/2006, ar ko piemēro galīgo antidempinga maksājumu dažu Horvātijas, Krievijas, Rumānijas un Ukrainas izcelsmes dzelzs un tērauda bezšuvju cauruļvadu un cauruļu importam (OV L 165, 26.6.2012., 1. lpp.).

            (6)  Padomes 2012. gada 26. jūnija Īstenošanas regula (ES) Nr. 585/2012, ar ko pēc termiņbeigu pārskatīšanas, ievērojot Regulas (EK) Nr. 1225/2009 11. panta 2. punktu, nosaka galīgo antidempinga maksājumu konkrētu Krievijas un Ukrainas izcelsmes dzelzs vai tērauda bezšuvju cauruļvadu un cauruļu importam un izbeidz termiņbeigu pārskatīšanas procedūru attiecībā uz konkrētu Horvātijas izcelsmes dzelzs vai tērauda bezšuvju cauruļvadu un cauruļu importu (OV L 174, 4.7.2012., 5. lpp.).

            (7)  Padomes 2012. gada 28. augusta Īstenošanas regula (ES) Nr. 795/2012, ar kuru pēc daļējas starpposma pārskatīšanas atbilstīgi Regulas (EK) Nr. 1225/2009 11. panta 3. punktam groza Īstenošanas regulu (ES) Nr. 585/2012, ar ko nosaka galīgo antidempinga maksājumu konkrētu Krievijas un Ukrainas izcelsmes dzelzs vai tērauda bezšuvju cauruļvadu un cauruļu importam (OV L 238, 4.9.2012., 1. lpp.).

            (8)  Komisijas 2018. gada 1. oktobra Īstenošanas regula (ES) 2018/1469, ar ko pēc termiņbeigu pārskatīšanas atbilstīgi Eiropas Parlamenta un Padomes Regulas (ES) 2016/1036 11. panta 2. punktam nosaka galīgo antidempinga maksājumu konkrētu Krievijas un Ukrainas izcelsmes dzelzs vai tērauda bezšuvju cauruļvadu un cauruļu importam (OV L 246, 2.10.2018., 20. lpp.).

            (9)  Padomes 2012. gada 21. decembra Īstenošanas regula (ES) Nr. 1269/2012, ar kuru pēc daļējas starpposma pārskatīšanas atbilstīgi Regulas (EK) Nr. 1225/2009 11. panta 3. punktam groza Īstenošanas regulu (ES) Nr. 585/2012, ar ko nosaka galīgo antidempinga maksājumu par konkrētu arī Krievijas izcelsmes dzelzs vai tērauda bezšuvju cauruļvadu importu (OV L 357, 28.12.2012., 1. lpp.).

            (10)  OV C 159, 7.5.2018., 18. lpp.

            (11)  CEV nosaka saskaņā ar tehnisko ziņojumu 1967, IIW doc. IX-555-67, ko publicējis Starptautiskais Metināšanas institūts (SMI).

            (12)  Precīza vērtība netiek sniegta, jo tie ir viena uzņēmuma dati.

            (13)  Precīza vērtība netiek sniegta, jo tie ir viena uzņēmuma dati.

            (14)  Šī metodika tika mainīta tādēļ, ka pēc sākotnējās izmeklēšanas PTO ekspertu grupa izstrādāja un PTO Strīdu izšķiršanas padome pieņēma ziņojumu lietā Eiropas Kopienas – antidempinga pasākumi attiecībā uz saimniecībās audzētiem lašiem no Norvēģijas, kurā noteikts, ka nevar neņemt vērā faktisko peļņas normu, kas noteikta darījumiem parastā tirdzniecības apritē attiecīgajiem ražojuma veidiem, kuriem jāaprēķina normālā vērtība. Sk. WT/DS337/R of 16 November 2007 – adopted by the Dispute Settlement Body on 15 January 2008, 7.289.–7.319. punkts.


title: Komisijas Īstenošanas regula (ES) 2019/1321 (2019. gada 23. jūlijs), ar ko apstiprina specifikācijas grozījumu attiecībā uz aizsargātu cilmes vietas nosaukumu vai aizsargātu ģeogrāfiskās izcelsmes norādi “Contea di Sclafani” (ACVN)

text:
                  6.8.2019

                  LV

                  Eiropas Savienības Oficiālais Vēstnesis

                  L 206/9

         KOMISIJAS ĪSTENOŠANAS REGULA (ES) 2019/1321
         (2019. gada 23. jūlijs),
         ar ko apstiprina specifikācijas grozījumu attiecībā uz aizsargātu cilmes vietas nosaukumu vai aizsargātu ģeogrāfiskās izcelsmes norādi “Contea di Sclafani” (ACVN)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 99. pantu,
         tā kā:

                     (1)

                     Komisija ir izskatījusi pieteikumu, kuru Itālija saskaņā ar Regulas (ES) Nr. 1308/2013 105. pantu iesniegusi specifikācijas grozījuma apstiprināšanai attiecībā uz aizsargāto cilmes vietas nosaukumu “Contea di Sclafani”. Grozījumi ietver nosaukuma maiņu no “Contea di Sclafani” uz “Contea di Sclafani”/“Valledolmo-Contea di Sclafani”.

                     (2)

                     Komisija, piemērojot Regulas (ES) Nr. 1308/2013 (2) 97. panta 3. punktu, specifikācijas grozījuma apstiprināšanas pieteikumu ir publicējusi Eiropas Savienības Oficiālajā Vēstnesī.

                     (3)

                     Komisijai nav iesniegts neviens paziņojums par iebildumiem saskaņā ar Regulas (ES) Nr. 1308/2013 98. pantu.

                     (4)

                     Tāpēc saskaņā ar Regulas (ES) Nr. 1308/2013 99. pantu specifikācijas grozījums būtu jāapstiprina.

                     (5)

                     Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,

               IR PIEŅĒMUSI ŠO REGULU.

            1. pants
            Ar šo tiek apstiprināts Eiropas Savienības Oficiālajā Vēstnesī publicētais specifikācijas grozījums attiecībā uz nosaukumu “Contea di Sclafani” (ACVN).

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 23. jūlijā

                  Komisijas

                  un tās priekšsēdētāja vārdā –

                  Komisijas loceklis

               Phil HOGAN

            (1)  OV L 347, 20.12.2013., 671. lpp.

            (2)  OV C 76, 1.3.2019., 3. lpp.


title: Komisijas Īstenošanas regula (ES) 2019/1322 (2019. gada 26. jūlijs), ar ko piešķir Eiropas Parlamenta un Padomes Regulas (ES) Nr. 1308/2013 99. pantā minēto aizsardzību attiecībā uz nosaukumu “El Vicario” (ACVN)

text:
                  6.8.2019

                  LV

                  Eiropas Savienības Oficiālais Vēstnesis

                  L 206/11

         KOMISIJAS ĪSTENOŠANAS REGULA (ES) 2019/1322
         (2019. gada 26. jūlijs),
         ar ko piešķir Eiropas Parlamenta un Padomes Regulas (ES) Nr. 1308/2013 99. pantā minēto aizsardzību attiecībā uz nosaukumu “El Vicario” (ACVN)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 99. pantu,
         tā kā:

                     (1)

                     Saskaņā ar Regulas (ES) Nr. 1308/2013 97. panta 2. un 3. punktu Komisija ir izskatījusi Spānijas iesniegto pieteikumu, kurā lūgts reģistrēt nosaukumu “El Vicario”, un ir to publicējusi Eiropas Savienības Oficiālajā Vēstnesī (2).

                     (2)

                     Komisijai nav iesniegts neviens paziņojums par iebildumiem saskaņā ar Regulas (ES) Nr. 1308/2013 98. pantu.

                     (3)

                     Saskaņā ar Regulas (ES) Nr. 1308/2013 99. pantu nosaukums “El Vicario” būtu jāaizsargā un jāieraksta tās pašas regulas 104. pantā minētajā reģistrā.

                     (4)

                     Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,

               IR PIEŅĒMUSI ŠO REGULU.

            1. pants
            Ar šo nosaukumam “El Vicario” (ACVN) piešķir aizsardzību.

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 26. jūlijā

                  Komisijas

                  un tās priekšsēdētāja vārdā –

                  Komisijas loceklis

               Phil HOGAN

            (1)  OV L 347, 20.12.2013., 671. lpp.

            (2)  OV C 106, 20.3.2019., 12. lpp.


title: Komisijas Īstenošanas regula (ES) 2019/1323 (2019. gada 2. augusts) par ārkārtas tirgus atbalsta pasākumiem olu un mājputnu gaļas nozarei Itālijā

text:
                  6.8.2019

                  LV

                  Eiropas Savienības Oficiālais Vēstnesis

                  L 206/12

         KOMISIJAS ĪSTENOŠANAS REGULA (ES) 2019/1323
         (2019. gada 2. augusts)
         par ārkārtas tirgus atbalsta pasākumiem olu un mājputnu gaļas nozarei Itālijā
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 220. panta 1. punkta a) apakšpunktu,
         tā kā:

                     (1)

                     Laikā no 2017. gada 1. oktobra līdz 2018. gada 30. jūnijam Itālija ir apstiprinājusi un paziņojusi 45 augsti patogēnās H5 apakštipa putnu gripas uzliesmojumus. Gripa ir skārusi pīles, tītarus, pērļvistas un Gallus domesticus sugas mājputnus.

                     (2)

                     Itālija ir nekavējoties efektīvi veikusi visus nepieciešamos dzīvnieku veselības un veterināros pasākumus, kas prasīti saskaņā ar Padomes Direktīvu 2005/94/EK (2).

                     (3)

                     Konkrētāk, Itālija atbilstīgi Komisijas Īstenošanas lēmumiem (ES) 2017/1845 (3), (ES) 2017/1930 (4), (ES) 2017/1969 (5), (ES) 2017/2000 (6), (ES) 2017/2175 (7), (ES) 2017/2289 (8), (ES) 2017/2412 (9), (ES) 2018/342 (10), (ES) 2018/418 (11) un (ES) 2018/510 (12) ir īstenojusi kontroles, monitoringa un profilakses pasākumus un izveidojusi aizsardzības zonas un uzraudzības zonas (turpmāk “reglamentētās zonas”).

                     (4)

                     Itālija ir informējusi Komisiju par to, ka nepieciešamie dzīvnieku veselības un veterinārie pasākumi, kurus piemēroja, lai ierobežotu slimības izplatīšanos un to izskaustu, ir ietekmējuši ļoti daudzus operatorus un ka minētie operatori ir cietuši ienākumu zaudējumus, par kuriem nav tiesību uz Savienības finansiālo ieguldījumu saskaņā ar Eiropas Parlamenta un Padomes Regulu (ES) Nr. 652/2014 (13).

                     (5)

                     2019. gada 28. janvārī Komisija atbilstoši Regulas (ES) Nr. 1308/2013 220. panta 3. punktam saņēma oficiālu Itālijas pieprasījumu daļēji finansēt dažus ārkārtas pasākumus, kas saistīti ar uzliesmojumiem, kuri apstiprināti laikā no 2017. gada 1. oktobra līdz 2018. gada 30. jūnijam. 2019. gada 19. februārī, 2019. gada 28. februārī, 2019. gada 1. aprīlī, 2019. gada 30. maijā un 2019. gada 12. jūnijā Itālijas iestādes savu pieprasījumu precizēja un dokumentēja.

                     (6)

                     3. apsvērumā minēto dzīvnieku veselības un veterināro pasākumu piemērošanas rezultātā tika pagarināti karantīnas periodi, aizliegta putnu ievietošana un ierobežota putnu pārvietošana visa veida mājputnu audzēšanas saimniecībās, kas atrodas reglamentētajās zonās, kuras noteiktas pēc augsti patogēnās H5 apakštipa putnu gripas uzliesmojumiem. Minētais attiecās uz šādām sugām: pīles, tītari, pērļvistas un Gallus domesticus. Tas ir novedis pie inkubējamo olu, pārtikas olu, dzīvu dzīvnieku un mājputnu gaļas produkcijas zaudējumiem šajās saimniecībās. Tāpēc ir lietderīgi kompensēt zaudējumus, kurus radījusi olu iznīcināšana un pārstrādāšana, kā arī dzīvnieku neizaudzēšana, ilgāka audzēšana vai izbrāķēšana.

                     (7)

                     Saskaņā ar Regulas (ES) Nr. 1308/2013 220. panta 5. punktu Savienības daļējais finansējums jāpiešķir 50 % apmērā no Itālijas segtajiem izdevumiem par ārkārtas tirgus atbalsta pasākumiem. Maksimālie daudzumi, par kādiem var piešķirt finansējumu saistībā ar katru ārkārtas tirgus atbalsta pasākumu, Komisijai būtu jānosaka pēc tam, kad tā rūpīgi pārbaudījusi no Itālijas saņemto pieprasījumu, kas saistīts ar uzliesmojumiem, kuri apstiprināti laikā no 2017. gada 1. oktobra līdz 2018. gada 30. jūnijam.

                     (8)

                     Lai novērstu pārmērīgas kompensācijas risku, daļējā finansējuma vienotās likmes summai būtu jābalstās uz tehniskiem un ekonomiskiem pētījumiem vai grāmatvedības dokumentiem, un tā būtu jānosaka atbilstošā līmenī par katru dzīvnieku un produktu atbilstīgi kategorijām.

                     (9)

                     Lai novērstu dubultas finansēšanas risku, zaudējumi nedrīkstētu būt kompensēti ar valsts atbalstu vai apdrošināšanu, un šajā regulā paredzētais Savienības daļējais finansējums būtu jāattiecina tikai uz atbalsttiesīgiem dzīvniekiem un produktiem, par kuriem nav saņemts Savienības finansiālais ieguldījums saskaņā ar Regulu (ES) Nr. 652/2014.

                     (10)

                     Šajā regulā paredzētais ārkārtas tirgus atbalsta pasākumu apmērs un ilgums nedrīkstētu pārsniegt to, kas ir absolūti nepieciešams, lai atbalstītu tirgu. Konkrēti, ārkārtas tirgus atbalsta pasākumi būtu jāattiecina tikai uz olu un mājputnu produkciju saimniecībās, kas atrodas reglamentētajās zonās, un tikai uz to laiku, kamēr tikuši veikti dzīvnieku veselības un veterinārie pasākumi, kuri Savienības un Itālijas tiesību aktos noteikti saistībā ar 45 augsti patogēnās putnu gripas uzliesmojumiem, kas apstiprināti laikā no 2017. gada 1. oktobra līdz 2018. gada 30. jūnijam, un tikai uz attiecīgajām reglamentētajām zonām.

                     (11)

                     Lai nodrošinātu elastību gadījumos, kad uz kompensāciju pretendēttiesīgo olu vai dzīvnieku skaits atšķiras no šajā regulā noteiktā maksimālā skaita, kas pamatojas uz aplēsēm, kompensāciju drīkst koriģēt noteiktās robežās, kamēr vien tiek ievērota Savienības daļēji finansēto izdevumu maksimālā summa.

                     (12)

                     Lai nodrošinātu šo ārkārtas tirgus atbalsta pasākumu budžeta pareizu pārvaldību, tiesības saņemt Savienības daļējo finansējumu būtu jāparedz tikai par tiem maksājumiem, kurus Itālija izmaksājusi saņēmējiem vēlākais līdz 2020. gada 30. septembrim. Komisijas Deleģētās regulas (ES) Nr. 907/2014 (14) 5. panta 2. punkts nebūtu jāpiemēro.

                     (13)

                     Lai nodrošinātu maksājumu attiecināmību un pareizību, Itālijas iestādēm būtu jāveic ex ante pārbaudes.

                     (14)

                     Lai Savienība varētu veikt finanšu kontroli, Itālijai būtu jāpaziņo Komisijai par maksājumu noskaidrošanu.

                     (15)

                     Lai nodrošinātu to, ka šajā regulā noteiktos pasākumus Itālija īsteno nekavējoties, šai regulai būtu jāstājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

                     (16)

                     Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,

               IR PIEŅĒMUSI ŠO REGULU.

            1. pants
            Lai atbalstītu inkubējamo olu, pārtikas olu un mājputnu gaļas tirgu, kuru nopietni skāruši 45 augsti patogēnās H5 apakštipa putnu gripas uzliesmojumi, ko Itālija konstatējusi un paziņojusi laikā no 2017. gada 1. oktobra līdz 2018. gada 30. jūnijam, Savienība sniedz daļēju finansējumu 50 % apmērā no Itālijas segtajiem izdevumiem.

            2. pants
            Uz Savienības daļējo finansējumu ir tiesības pretendēt tikai par Itālijas segtiem izdevumiem:

                        a)

                        kuri radušies to dzīvnieku veselības un veterināro pasākumu piemērošanas laikā, kas minēti pielikumā uzskaitītajos Savienības un Itālijas tiesību aktos un attiecas uz 1. pantā minēto periodu; un

                        b)

                        kuri radušies mājputnu saimniecībām, kam tikuši piemēroti dzīvnieku veselības un veterinārie pasākumi un kas atrodas zonās, kuras minētas pielikumā uzskaitītajos Savienības un Itālijas tiesību aktos (“reglamentētās zonas”); un

                        c)

                        ja Itālija tos izmaksājusi saņēmējiem vēlākais līdz 2020. gada 30. septembrim. Deleģētās regulas (ES) Nr. 907/2014 5. panta 2. punktu nepiemēro; un

                        d)

                        ja a) punktā minētajā periodā par dzīvnieku vai produktu nav saņemta kompensācija valsts atbalsta vai apdrošināšanas veidā un ja par tiem nav saņemts Savienības finansiālais ieguldījums saskaņā ar Regulu (ES) Nr. 652/2014.

            3. pants

               1.   Savienības daļējā finansējuma maksimālā summa ir 32 147 498 EUR, kas sadalīti šādi:

                           a)

                           par mājputnu produkcijas zaudējumu reglamentētajā zonā piemēro šādas vienotas likmes:

                                       i)

                                       0,1050 EUR par inkubējamu olu ar KN kodu 0407 11 00, kura iznīcināta, ne vairāk kā par 406 355 olām;

                                       ii)

                                       0,07 EUR par inkubējamu olu ar KN kodu 0407 11 00, kura pārstrādāta olu produktos, ne vairāk kā par 18 211 121 olu;

                                       iii)

                                       0,0167 EUR par olu ar KN kodu 0407 11 00, kura pārstrādāta olu produktos, ne vairāk kā par 28 730 220 olām;

                                       iv)

                                       0,064 EUR par nedēļu par gaļas cāli ar KN kodu 0105 94 00, ne vairāk kā par 50 390 617 dzīvniekiem;

                                       v)

                                       0,13 EUR par nedēļu par sprostos turētu dējējvistu ar KN kodu 0105 94 00, ne vairāk kā par 391 246 dzīvniekiem;

                                       vi)

                                       0,17 EUR par nedēļu par kūtī turētu dējējvistu ar KN kodu 0105 94 00, ne vairāk kā par 1 933 867 dzīvniekiem;

                                       vii)

                                       0,045 EUR par nedēļu par sprostos turētu jaunvistu ar KN kodu 0105 94 00, ne vairāk kā par 185 900 dzīvnieku;

                                       viii)

                                       0,055 EUR par nedēļu par kūtī turētu jaunvistu ar KN kodu 0105 94 00, ne vairāk kā par 265 136 dzīvniekiem;

                                       ix)

                                       0,194 EUR par nedēļu par gaļas pīli ar KN kodu 0105 99 10, ne vairāk kā par 140 000 dzīvnieku;

                                       x)

                                       0,13 EUR par nedēļu par gaļas tītaru mātīti ar KN kodu 0105 99 30, ne vairāk kā par 3 263 749 dzīvniekiem;

                                       xi)

                                       0,215 EUR par nedēļu par gaļas tītaru tēviņu ar KN kodu 0105 99 30, ne vairāk kā par 6 140 730 dzīvniekiem;

                                       xii)

                                       0,1475 EUR par nedēļu par pērļvistu ar KN kodu 0105 99 50, ne vairāk kā par 392 869 dzīvniekiem;

                           b)

                           par zaudējumiem, kas saistīti ar audzēšanas perioda pielāgošanu sakarā ar pārvietošanas aizliegumu reglamentētajās zonās, piemēro šādas vienotas likmes par dzīvnieku:

                                       i)

                                       0,115 EUR par nedēļu par standarta izmēra jaunvistu ar KN kodu 0105 94 00, ne vairāk kā par 323 784 dzīvniekiem;

                                       ii)

                                       0,12 EUR par nedēļu par standarta izmēra gaļas cāli ar KN kodu 0105 94 00, ne vairāk kā par 5 600 dzīvnieku;

                                       iii)

                                       3,06 EUR par liela izmēra kapaunu ar KN kodu 0105 94 00, ne vairāk kā par 2 000 dzīvnieku;

                                       iv)

                                       1,0534 EUR par tītaru ar KN kodu 0105 99 30, ne vairāk kā par 11 021 dzīvnieku;

                                       v)

                                       0,5627 EUR par nedēļu par liela izmēra jauntītaru ar KN kodu 0105 99 30, ne vairāk kā par 12 662 dzīvniekiem;

                           c)

                           par mājputnu izbrāķēšanu reglamentētajās zonās piemēro šādas vienotas likmes par dzīvnieku:

                                       i)

                                       0,19 EUR par vistu ar KN kodu 0105 11 19, ne vairāk kā par 40 908 dzīvniekiem;

                                       ii)

                                       0,2015 EUR par lauku vistu ar KN kodu 0105 11 19, ne vairāk kā par 1 455 308 dzīvniekiem;

                                       iii)

                                       0,565 EUR par tītaru mātīti ar KN kodu 0105 12 00, ne vairāk kā par 847 257 dzīvniekiem;

                                       iv)

                                       1,03 EUR par tītaru tēviņu ar KN kodu 0105 12 00, ne vairāk kā par 586 923 dzīvniekiem;

                           d)

                           par vaislas dzīvnieku produkcijas zaudējumu reglamentētajās zonās piemēro šādas vienotas likmes par dzīvnieku:

                                       i)

                                       0,135 EUR par nedēļu par gaļas cāli ar KN kodu 0105 94 00, ne vairāk kā par 1 621 820 dzīvniekiem;

                                       ii)

                                       1,185 EUR par nedēļu par tītaru ar KN kodu 0105 99 30, ne vairāk kā par 128 689 dzīvniekiem.

               2.   Ja uz kompensāciju pretendēttiesīgo olu vai dzīvnieku skaits pārsniedz olu vai dzīvnieku maksimālo skaitu, kas katrai pozīcijai noteikts 1. punktā, izdevumus, par kuriem ir tiesības pretendēt uz Savienības daļējo finansējumu, ikvienā pozīcijā drīkst koriģēt un pārsniegt summas, kas izriet no attiecīgajai pozīcijai noteiktā maksimālā skaita piemērošanas, ar nosacījumu, ka korekciju kopsumma nepārsniedz 10 % no Savienības daļēji finansēto izdevumu maksimālās summas, kas minēta 1. punktā.

            4. pants
            Itālija veic administratīvās un fiziskās pārbaudes saskaņā ar Eiropas Parlamenta un Padomes Regulas (ES) Nr. 1306/2013 (15) 58. un 59. pantu.
            Konkrēti Itālija verificē:

                        a)

                        atbalsta pieprasījumu iesniegušā saņēmēja tiesības uz atbalstu;

                        b)

                        attiecībā uz katru atbalsttiesīgo pieteikuma iesniedzēju – faktisko produkcijas zaudējumu attiecināmību, daudzumu un vērtību;

                        c)

                        to, vai kāds no atbalsttiesīgajiem pieteikuma iesniedzējiem šīs regulas 2. pantā minēto zaudējumu kompensēšanai nav saņēmis finansējumu no citiem avotiem.

                  Atbalsttiesīgajiem pieteikuma iesniedzējiem, kuru administratīvās pārbaudes ir pabeigtas, atbalstu drīkst izmaksāt, negaidot visu pārbaužu noslēgumu, proti, negaidot, kamēr būs pārbaudīti visi pieteikuma iesniedzēji, kas atlasīti pārbaudēm uz vietas.
            Gadījumos, kad pieteikuma iesniedzēja tiesības pretendēt uz atbalstu neapstiprinās, atbalstu atgūst un piemēro sankcijas.

            5. pants
            Itālija paziņo Komisijai par maksājumu noskaidrošanu.

            6. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 2. augustā

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 347, 20.12.2013., 671. lpp.

            (2)  Padomes 2005. gada 20. decembra Direktīva 2005/94/EK, ar ko paredz Kopienas pasākumus putnu gripas kontrolei un atceļ Direktīvu 92/40/EEK (OV L 10, 14.1.2006., 16. lpp.).

            (3)  Komisijas 2017. gada 11. oktobra Īstenošanas lēmums (ES) 2017/1845, ar ko groza pielikumu Īstenošanas lēmumam (ES) 2017/247 par aizsardzības pasākumiem saistībā ar augsti patogēnās putnu gripas uzliesmojumiem dažās dalībvalstīs (OV L 262, 12.10.2017., 7. lpp.).

            (4)  Komisijas 2017. gada 20. oktobra Īstenošanas lēmums (ES) 2017/1930, ar ko groza pielikumu Īstenošanas lēmumam (ES) 2017/247 par aizsardzības pasākumiem saistībā ar augsti patogēnās putnu gripas uzliesmojumiem dažās dalībvalstīs (OV L 272, 21.10.2017., 18. lpp.).

            (5)  Komisijas 2017. gada 27. oktobra Īstenošanas lēmums (ES) 2017/1969, ar ko groza pielikumu Īstenošanas lēmumam (ES) 2017/247 par aizsardzības pasākumiem saistībā ar augsti patogēnās putnu gripas uzliesmojumiem dažās dalībvalstīs (OV L 279, 28.10.2017., 56. lpp.).

            (6)  Komisijas 2017. gada 6. novembra Īstenošanas lēmums (ES) 2017/2000, ar ko groza pielikumu Īstenošanas lēmumam (ES) 2017/247 par aizsardzības pasākumiem saistībā ar augsti patogēnās putnu gripas uzliesmojumiem dažās dalībvalstīs (OV L 289, 8.11.2017., 9. lpp.).

            (7)  Komisijas 2017. gada 21. novembra Īstenošanas lēmums (ES) 2017/2175, ar ko groza pielikumu Īstenošanas lēmumam (ES) 2017/247 par aizsardzības pasākumiem saistībā ar augsti patogēnās putnu gripas uzliesmojumiem dažās dalībvalstīs (OV L 306, 22.11.2017., 31. lpp.).

            (8)  Komisijas 2017. gada 11. decembra Īstenošanas lēmums (ES) 2017/2289, ar ko groza pielikumu Īstenošanas lēmumam (ES) 2017/247 par aizsardzības pasākumiem saistībā ar augsti patogēnās putnu gripas uzliesmojumiem dažās dalībvalstīs (OV L 328, 12.12.2017., 126. lpp.).

            (9)  Komisijas 2017. gada 20. decembra Īstenošanas lēmums (ES) 2017/2412, ar ko groza pielikumu Īstenošanas lēmumam (ES) 2017/247 par aizsardzības pasākumiem saistībā ar augsti patogēnās putnu gripas uzliesmojumiem dažās dalībvalstīs (OV L 342, 21.12.2017., 29. lpp.).

            (10)  Komisijas 2018. gada 7. marta Īstenošanas lēmums (ES) 2018/342, ar ko groza pielikumu Īstenošanas lēmumam (ES) 2017/247 par aizsardzības pasākumiem saistībā ar augsti patogēnās putnu gripas uzliesmojumiem dažās dalībvalstīs (OV L 65, 8.3.2018., 43. lpp.).

            (11)  Komisijas 2018. gada 16. marta Īstenošanas lēmums (ES) 2018/418, ar ko groza pielikumu Īstenošanas lēmumam (ES) 2017/247 par aizsardzības pasākumiem saistībā ar augsti patogēnās putnu gripas uzliesmojumiem dažās dalībvalstīs (OV L 75, 19.3.2018., 27. lpp.).

            (12)  Komisijas 2018. gada 26. marta Īstenošanas lēmums (ES) 2018/510, ar ko groza pielikumu Īstenošanas lēmumam (ES) 2017/247 par aizsardzības pasākumiem saistībā ar augsti patogēnās putnu gripas uzliesmojumiem dažās dalībvalstīs (OV L 83, 27.3.2018., 16. lpp.).

            (13)  Eiropas Parlamenta un Padomes 2014. gada 15. maija Regula (ES) Nr. 652/2014, ar ko paredz noteikumus tādu izdevumu pārvaldībai, kuri attiecas uz pārtikas apriti, dzīvnieku veselību un dzīvnieku labturību, augu veselību un augu reproduktīvo materiālu, un ar ko groza Padomes Direktīvas 98/56/EK, 2000/29/EK un 2008/90/EK, Eiropas Parlamenta un Padomes Regulas (EK) Nr. 178/2002, (EK) Nr. 882/2004 un (EK) Nr. 396/2005, Eiropas Parlamenta un Padomes Direktīvu 2009/128/EK un Eiropas Parlamenta un Padomes Regulu (EK) Nr. 1107/2009 un atceļ Padomes Lēmumus 66/399/EEK, 76/894/EEK un 2009/470/EK (OV L 189, 27.6.2014., 1. lpp.).

            (14)  Komisijas 2014. gada 11. marta Deleģētā regula (ES) Nr. 907/2014, ar ko papildina Eiropas Parlamenta un Padomes Regulu (ES) Nr. 1306/2013 attiecībā uz maksājumu aģentūrām un citām iestādēm, finanšu pārvaldību, grāmatojumu noskaidrošanu, nodrošinājumu un euro izmantošanu (OV L 255, 28.8.2014., 18. lpp.).

            (15)  Eiropas Parlamenta un Padomes 2013. gada 17. decembra Regula (ES) Nr. 1306/2013 par kopējās lauksaimniecības politikas finansēšanu, pārvaldību un uzraudzību un Padomes Regulu (EEK) Nr. 352/78, (EK) Nr. 165/94, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu (OV L 347, 20.12.2013., 549. lpp.).

            PIELIKUMS

               2. pantā minētās reglamentētās zonas un periodi

            Itālijas daļas un attiecīgie periodi, kas noteikti saskaņā ar Direktīvu 2005/94/EK un norādīti šādos tiesību aktos:

                        —

                        Komisijas 2017. gada 11. oktobra Īstenošanas lēmums (ES) 2017/1845, ar ko groza pielikumu Īstenošanas lēmumam (ES) 2017/247 par aizsardzības pasākumiem saistībā ar augsti patogēnās putnu gripas uzliesmojumiem dažās dalībvalstīs (OV L 262, 12.10.2017., 7. lpp.),

                        —

                        Komisijas 2017. gada 20. oktobra Īstenošanas lēmums (ES) 2017/1930, ar ko groza pielikumu Īstenošanas lēmumam (ES) 2017/247 par aizsardzības pasākumiem saistībā ar augsti patogēnās putnu gripas uzliesmojumiem dažās dalībvalstīs (OV L 272, 21.10.2017., 18. lpp.),

                        —

                        Komisijas 2017. gada 27. oktobra Īstenošanas lēmums (ES) 2017/1969, ar ko groza pielikumu Īstenošanas lēmumam (ES) 2017/247 par aizsardzības pasākumiem saistībā ar augsti patogēnās putnu gripas uzliesmojumiem dažās dalībvalstīs (OV L 279, 28.10.2017., 56. lpp.),

                        —

                        Komisijas 2017. gada 6. novembra Īstenošanas lēmums (ES) 2017/2000, ar ko groza pielikumu Īstenošanas lēmumam (ES) 2017/247 par aizsardzības pasākumiem saistībā ar augsti patogēnās putnu gripas uzliesmojumiem dažās dalībvalstīs (OV L 289, 8.11.2017., 9. lpp.),

                        —

                        Komisijas 2017. gada 21. novembra Īstenošanas lēmums (ES) 2017/2175, ar ko groza pielikumu Īstenošanas lēmumam (ES) 2017/247 par aizsardzības pasākumiem saistībā ar augsti patogēnās putnu gripas uzliesmojumiem dažās dalībvalstīs (OV L 306, 22.11.2017., 31. lpp.),

                        —

                        Komisijas 2017. gada 11. decembra Īstenošanas lēmums (ES) 2017/2289, ar ko groza pielikumu Īstenošanas lēmumam (ES) 2017/247 par aizsardzības pasākumiem saistībā ar augsti patogēnās putnu gripas uzliesmojumiem dažās dalībvalstīs (OV L 328, 12.12.2017., 126. lpp.),

                        —

                        Komisijas 2017. gada 20. decembra Īstenošanas lēmums (ES) 2017/2412, ar ko groza pielikumu Īstenošanas lēmumam (ES) 2017/247 par aizsardzības pasākumiem saistībā ar augsti patogēnās putnu gripas uzliesmojumiem dažās dalībvalstīs (OV L 342, 21.12.2017., 29. lpp.),

                        —

                        Komisijas 2018. gada 7. marta Īstenošanas lēmums (ES) 2018/342, ar ko groza pielikumu Īstenošanas lēmumam (ES) 2017/247 par aizsardzības pasākumiem saistībā ar augsti patogēnās putnu gripas uzliesmojumiem dažās dalībvalstīs (OV L 65, 8.3.2018., 43. lpp.),

                        —

                        Komisijas 2018. gada 16. marta Īstenošanas lēmums (ES) 2018/418, ar ko groza pielikumu Īstenošanas lēmumam (ES) 2017/247 par aizsardzības pasākumiem saistībā ar augsti patogēnās putnu gripas uzliesmojumiem dažās dalībvalstīs (OV L 75, 19.3.2018., 27. lpp.),

                        —

                        Komisijas 2018. gada 26. marta Īstenošanas lēmums (ES) 2018/510, ar ko groza pielikumu Īstenošanas lēmumam (ES) 2017/247 par aizsardzības pasākumiem saistībā ar augsti patogēnās putnu gripas uzliesmojumiem dažās dalībvalstīs (OV L 83, 27.3.2018., 16. lpp.),

                        —

                        Veselības ministrijas rīkojumi, ar kuriem paziņo par infekciju sakarā ar augsti patogēnās putnu gripas uzliesmojumiem, kas apstiprināti laikā no 2017. gada 1. oktobra līdz 2018. gada 30. jūnijam.


title: Komisijas Īstenošanas regula (ES) 2019/1324 (2019. gada 5. augusts) par atļauju lietot no Bacillus subtilis LMG S-27588 iegūtas endo-1,4-beta-ksilanāzes preparātu par barības piedevu gaļas vai dējējvistu cāļiem, gaļas vai vaislas tītariem, mazāk izplatītu sugu gaļas, dējējputnu vai vaislas mājputniem, atšķirtiem sivēniem, nobarojamām cūkām un mazāk izplatītu sugu cūkām (atļaujas turētājs Puratos) (Dokuments attiecas uz EEZ.)

text:
                  6.8.2019

                  LV

                  Eiropas Savienības Oficiālais Vēstnesis

                  L 206/18

         KOMISIJAS ĪSTENOŠANAS REGULA (ES) 2019/1324
         (2019. gada 5. augusts)
         par atļauju lietot no Bacillus subtilis LMG S-27588 iegūtas endo-1,4-beta-ksilanāzes preparātu par barības piedevu gaļas vai dējējvistu cāļiem, gaļas vai vaislas tītariem, mazāk izplatītu sugu gaļas, dējējputnu vai vaislas mājputniem, atšķirtiem sivēniem, nobarojamām cūkām un mazāk izplatītu sugu cūkām (atļaujas turētājs Puratos)
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (1) un jo īpaši tās 9. panta 2. punktu,
         tā kā:

                     (1)

                     Regulā (EK) Nr. 1831/2003 noteikts, ka piedevu lietošanai dzīvnieku ēdināšanā ir vajadzīga atļauja, un paredzēts šādas atļaujas piešķiršanas pamatojums un kārtība.

                     (2)

                     Saskaņā ar Regulas (EK) Nr. 1831/2003 7. pantu tika iesniegti pieteikumi, lai saņemtu atļauju no Bacillus subtilis (LMG S-27588) iegūtas endo-1,4-beta-ksilanāzes preparāta izmantošanai. Šiem pieteikumiem bija pievienotas minētās regulas 7. panta 3. punktā prasītās ziņas un dokumenti.

                     (3)

                     Minētie pieteikumi attiecas uz atļauju lietot no Bacillus subtilis LMG S-27588 iegūtas endo-1,4-beta-ksilanāzes preparātu par barības piedevu gaļas vai dējējvistu cāļiem, gaļas vai vaislas tītariem, mazāk izplatītu sugu gaļas, dējējputnu vai vaislas mājputniem, atšķirtiem sivēniem, nobarojamām cūkām un mazāk izplatītu sugu cūkām, paredzot to klasificēt piedevu kategorijā “zootehniskās piedevas”.

                     (4)

                     Eiropas Pārtikas nekaitīguma iestāde (“Iestāde”) 2017. gada 6. jūlija (2) un 2019. gada 23. janvāra (3) atzinumos secināja, ka, ievērojot piedāvātos lietošanas nosacījumus, no Bacillus subtilis LMG S-27588 iegūtas endo-1,4-beta-ksilanāzes preparātam nav nelabvēlīgas ietekmes uz dzīvnieku veselību, patērētāju drošību vai vidi. Iestāde arī secināja, ka šī piedeva tiek uzskatīta par potenciālu elpceļu sensibilizatoru un ka nav iespējams izdarīt secinājumus par piedevas izraisītu ādas sensibilizāciju vai kairinājumu. Tāpēc Komisija uzskata, ka būtu jāīsteno pienācīgi aizsargpasākumi, lai nepieļautu nelabvēlīgu ietekmi uz cilvēka veselību, jo īpaši attiecībā uz piedevas lietotājiem. Iestāde arī secināja, ka šī piedeva uzrādījusi zootehniskos rādītāju uzlabojumus gaļas cāļiem, gaļas vai vaislas tītariem, atšķirtiem sivēniem un nobarojamām cūkām. Iestāde uzskatīja, ka šos secinājumus var ekstrapolēt uz dējējvistu cāļiem, mazāk izplatītu sugu mājputniem un mazāk izplatītu sugu cūkām, atšķirtiem sivēniem un nobarojamām cūkām. Iestāde uzskata, ka attiecībā uz uzraudzību pēc laišanas tirgū nekādas īpašas prasības nav vajadzīgas. Tā arī verificēja ar Regulu (EK) Nr. 1831/2003 izveidotās references laboratorijas iesniegto ziņojumu par barībā esošās barības piedevas analīzes metodi.

                     (5)

                     No Bacillus subtilis LMG S-27588 iegūtas endo-1,4-beta-ksilanāzes preparāta novērtējums liecina, ka ir izpildīti Regulas (EK) Nr. 1831/2003 5. pantā paredzētie atļaujas piešķiršanas nosacījumi. Tāpēc minēto preparātu būtu jāatļauj lietot, kā norādīts šīs regulas pielikumā.

                     (6)

                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Pielikumā specificēto preparātu, kas pieder pie piedevu kategorijas “zootehniskās piedevas” un funkcionālās grupas “gremošanas veicinātāji”, ir atļauts izmantot par dzīvnieku barības piedevu, kā noteikts pielikumā.

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 5. augustā

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 268, 18.10.2003., 29. lpp.

            (2)  EFSA Journal 2017; 15(7):4941;

            (3)  EFSA Journal 2019; 17(2):5609; EFSA Journal 2019; 17(2):5610.

            PIELIKUMS

                        Piedevas identifikācijas numurs

                        Atļaujas turētāja nosaukums

                        Piedeva

                        Sastāvs, ķīmiskā formula, apraksts, analītiskā metode

                        Dzīvnieku suga vai kategorija

                        Maksimālais vecums

                        Minimālais saturs

                        Maksimālais saturs

                        Citi noteikumi

                        Atļaujas termiņa beigas

                        Aktīvās vienības uz kg kompleksās barības ar mitruma saturu 12 %

                           Kategorija: zootehniskās piedevas. Funkcionālā grupa: gremošanas veicinātāji

                        4a30

                        Puratos

                        Endo-1,4-beta-ksilanāze
                        EC 3.2.1.8

                           Piedevas sastāvs

                        Endo-1,4-beta-ksilanāzes preparāts, kas iegūts no Bacillus subtilis LMG S-27588, ar šādu minimālo aktivitāti: 500 ADXU (1)/g
                        Cietā un šķidrā veidā

                           Aktīvās vielas raksturojums

                        Endo-1,4-beta-ksilanāze, kas iegūta no Bacillus subtilis LMG S-27588

                           Analītiskā metode
                            (2)

                        Endo-1,4-beta-ksilanāzes aktivitātes kvantitatīvai noteikšanai barības piedevā:

                                    —

                                    kolorimetriskā metode, ar ko nosaka reducējošo cukuru daudzumu, kuru 3,5-dinitrosalicilskābes (DNS) klātbūtnē atbrīvo endo-1,4-beta-ksilanāzes iedarbība uz dižskābarža koksnes ksilāna substrātu.

                              Endo-1,4-beta-ksilanāzes aktivitātes kvantitatīvai noteikšanai premiksos un barībā:

                                    —

                                    kolorimetriskā metode, ar ko nosaka ūdenī šķīstošas krāsvielas daudzumu, kuru endo-1,4-beta-ksilanāze izdala no arabinoksilāna substrātiem, kas sašūti ar azurīnu.

                        Gaļas cāļi vai dējējvistu cāļi
                        Gaļas tītari vai vaislas tītari
                        Mazāk izplatītu sugu gaļas mājputni, mazāk izplatītu sugu dējējmājputni vai mazāk izplatītu sugu vaislas mājputni

                        —

                        100 ADXU

                        —

                                    1.

                                    Piedevas un premiksu lietošanas norādījumos norāda glabāšanas apstākļus un noturību pret termisku apstrādi.

                                    2.

                                    Barības apritē iesaistītie uzņēmēji nosaka, kādas darbības procedūras un organizatoriskie pasākumi jāveic piedevas un premiksu lietotājiem, lai novērstu iespējamos riskus, kas izriet no to lietošanas. Ja ar šādām procedūrām un pasākumiem minētos riskus novērst vai līdz minimumam samazināt nav iespējams, ar piedevu un premiksiem rīkojas, izmantojot individuālos aizsardzības līdzekļus, tostarp elpceļu un ādas aizsarglīdzekļus.

                        2029. gada 26. augusts

                        Atšķirti sivēni
                        Nobarojamas cūkas
                        Mazāk izplatītu sugu nobarojamas cūkas

               (1)  1 ADXU ir fermenta daudzums, kas no dižskābarža koksnes ksilāna vienā minūtē pie pH 6,0 un 70 °C atbrīvo 1 mikromolu reducējošo cukuru (ksilozes ekvivalents).

               (2)  Sīkāka informācija par analītiskajām metodēm ir pieejama references laboratorijas tīmekļvietnē: https://ec.europa.eu/jrc/en/eurl/feed-additives/evaluation-reports.


title: Komisijas Īstenošanas regula (ES) 2019/1346 (2019. gada 8. augusts), ar ko apstiprina specifikācijas grozījumu, kurš nav maznozīmīgs, attiecībā uz nosaukumu, kas reģistrēts Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (“Pomodoro S. Marzano dell'Agro Sarnese-Nocerino” (ACVN))

text:
                  14.8.2019

                  LV

                  Eiropas Savienības Oficiālais Vēstnesis

                  L 213/1

         KOMISIJAS ĪSTENOŠANAS REGULA (ES) 2019/1346
         (2019. gada 8. augusts),
         ar ko apstiprina specifikācijas grozījumu, kurš nav maznozīmīgs, attiecībā uz nosaukumu, kas reģistrēts Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (“Pomodoro S. Marzano dell'Agro Sarnese-Nocerino” (ACVN))
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2012. gada 21. novembra Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (1) un jo īpaši tās 52. panta 2. punktu,
         tā kā:

                     (1)

                     Saskaņā ar Regulas (ES) Nr. 1151/2012 53. panta 1. punkta pirmo daļu Komisija ir izskatījusi Itālijas pieteikumu specifikācijas grozījuma apstiprināšanai attiecībā uz aizsargāto cilmes vietas nosaukumu “Pomodoro S. Marzano dell'Agro Sarnese-Nocerino”, kas reģistrēts saskaņā ar Komisijas Regulu (EK) Nr. 1263/96 (2), kurā grozījumi izdarīti ar Komisijas Regulu (ES) Nr. 1164/2010 (3). Grozījums ietver nosaukuma “Pomodoro S. Marzano dell'Agro Sarnese-Nocerino” maiņu uz “Pomodoro San Marzano dell'Agro Sarnese-Nocerino”.

                     (2)

                     Attiecīgais grozījums nav maznozīmīgs Regulas (ES) Nr. 1151/2012 53. panta 2. punkta nozīmē, tāpēc Komisija, piemērojot minētās regulas 50. panta 2. punkta a) apakšpunktu, grozījuma pieteikumu ir publicējusi Eiropas Savienības Oficiālajā Vēstnesī (4).

                     (3)

                     Komisijai nav iesniegts neviens paziņojums par iebildumiem saskaņā ar Regulas (ES) Nr. 1151/2012 51. pantu, tāpēc šis specifikācijas grozījums būtu jāapstiprina,

               IR PIEŅĒMUSI ŠO REGULU.

            1. pants
            Ar šo tiek apstiprināts Eiropas Savienības Oficiālajā Vēstnesī publicētais specifikācijas grozījums attiecībā uz nosaukumu “Pomodoro S. Marzano dell'Agro Sarnese-Nocerino” (ACVN).

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 8. augustā

                  Komisijas

                  un tās priekšsēdētāja vārdā –

                  Komisijas loceklis

               Phil HOGAN

            (1)  OV L 343, 14.12.2012., 1. lpp.

            (2)  Komisijas 1996. gada 1. jūlija Regula (EK) Nr. 1263/96, ar ko papildina pielikumu Regulai (EK) Nr. 1107/96 par ģeogrāfiskās izcelsmes norāžu un cilmes vietu nosaukumu reģistrāciju saskaņā ar procedūru, kas izklāstīta Regulas (EEK) Nr. 2081/92 17. pantā (OV L 163, 2.7.1996., 19. lpp.).

            (3)  Komisijas 2010. gada 9. decembra Regula (ES) Nr. 1164/2010, ar ko apstiprina specifikācijas grozījumus, kuri nav maznozīmīgi, attiecībā uz nosaukumu, kas reģistrēts Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (Pomodoro S. Marzano dell'Agro Sarnese-Nocerino (ACVN)) (OV L 326, 10.12.2010., 66. lpp.).

            (4)  OV C 138, 15.4.2019., 2. lpp.


title: Komisijas Īstenošanas regula (ES) 2019/1350 (2019. gada 12. augusts), ar ko, pamatojoties uz Eiropas Parlamenta un Padomes Regulas (ES) 2019/787 30. panta 2. punktu, reģistrē stiprā alkoholiskā dzēriena ģeogrāfiskās izcelsmes norādi (“Absinthe de Pontarlier”)

text:
                  19.8.2019

                  LV

                  Eiropas Savienības Oficiālais Vēstnesis

                  L 215/1

         KOMISIJAS ĪSTENOŠANAS REGULA (ES) 2019/1350
         (2019. gada 12. augusts),
         ar ko, pamatojoties uz Eiropas Parlamenta un Padomes Regulas (ES) 2019/787 30. panta 2. punktu, reģistrē stiprā alkoholiskā dzēriena ģeogrāfiskās izcelsmes norādi (“Absinthe de Pontarlier”)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2019. gada 17. aprīļa Regulu (ES) 2019/787 par stipro alkoholisko dzērienu definīciju, aprakstu, noformējumu un marķējumu, stipro alkoholisko dzērienu nosaukumu lietošanu citu pārtikas produktu noformējumā un marķējumā, stipro alkoholisko dzērienu ģeogrāfiskās izcelsmes norāžu aizsardzību, lauksaimnieciskas izcelsmes etilspirta un destilātu izmantošanu alkoholiskajos dzērienos un ar ko atceļ Regulu (EK) Nr. 110/2008 (1), un jo īpaši tās 30. panta 2. punktu,
         tā kā:

                     (1)

                     Saskaņā ar Eiropas Parlamenta un Padomes Regulas (EK) Nr. 110/2008 (2) 17. panta 5. punktu Komisija ir izskatījusi Francijas 2014. gada 16. aprīlī iesniegto pieteikumu reģistrēt ģeogrāfiskās izcelsmes norādi “Absinthe de Pontarlier”.

                     (2)

                     Konstatējusi, ka pieteikums ir saderīgs ar Regulu (EK) Nr. 110/2008, Komisija, piemērojot minētās regulas 17. panta 6. punktu, tehniskajā dokumentācijā norādītās galvenās specifikācijas ir publicējusi Eiropas Savienības Oficiālajā Vēstnesī (3).

                     (3)

                     Komisijai nav iesniegts neviens paziņojums par iebildumiem saskaņā ar Regulas (EK) Nr. 110/2008 17. panta 7. punktu.

                     (4)

                     Regula (ES) 2019/787, ar kuru aizstāj Regulu (EK) Nr. 110/2008, ir stājusies spēkā 2019. gada 25. maijā. Saskaņā ar minētās regulas 49. panta 1. punktu Regulas (EK) Nr. 110/2008 III nodaļu par ģeogrāfiskās izcelsmes norādēm atceļ no 2019. gada 8. jūnija. Līdz ar to regula par aizsardzību būtu jāpieņem saskaņā ar jauno regulu.

                     (5)

                     Tāpēc norāde “Absinthe de Pontarlier” būtu jāreģistrē kā ģeogrāfiskās izcelsmes norāde.

                     (6)

                     Ģeogrāfiskās izcelsmes norāde “Absinthe de Pontarlier” būtu jāaizsargā visā pilnībā, terminu “absints” var turpināt izmantot marķējumā un noformējumā Savienības teritorijā, ar nosacījumu, ka tiek ievēroti tās tiesību sistēmā piemērojamie principi un noteikumi,

               IR PIEŅĒMUSI ŠO REGULU.

            1. pants
            Ģeogrāfiskās izcelsmes norāde “Absinthe de Pontarlier” ar šo tiek ierakstīta reģistrā. Saskaņā ar Regulas (ES) 2019/787 30. panta 4. punktu šī regula nosaukumam “Absinthe de Pontarlier” piešķir Regulas (ES) 2019/787 21. pantā paredzēto aizsardzību.

            2. pants
            Ģeogrāfiskās izcelsmes norāde “Absinthe de Pontarlier” ir aizsargāta visā pilnībā, terminu “absints” var turpināt izmantot marķējumā un noformējumā Savienības teritorijā, ar nosacījumu, ka tiek ievēroti tās tiesību sistēmā piemērojamie principi un noteikumi.

            3. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 12. augustā

                  Komisijas

                  un tās priekšsēdētāja vārdā –

                  Komisijas loceklis

               Phil HOGAN

            (1)  OV L 130, 17.5.2019., 1. lpp.

            (2)  Eiropas Parlamenta un Padomes 2008. gada 15. janvāra Regula (EK) Nr. 110/2008 par stipro alkoholisko dzērienu definīciju, aprakstu, noformējumu, marķējumu un ģeogrāfiskās izcelsmes norāžu aizsardzību un ar ko atceļ Padomes Regulu (EEK) Nr. 1576/89 (OV L 39, 13.2.2008., 16. lpp.).

            (3)  OV C 110, 23.3.2018., 35. lpp.


title: Komisijas Īstenošanas regula (ES) 2019/1674 (2019. gada 27. septembris), ar ko apstiprina specifikācijas grozījumu, kurš nav maznozīmīgs, attiecībā uz nosaukumu, kas reģistrēts Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā – Beurre d’Isigny (ACVN)

text:
                  8.10.2019

                  LV

                  Eiropas Savienības Oficiālais Vēstnesis

                  L 257/4

         KOMISIJAS ĪSTENOŠANAS REGULA (ES) 2019/1674
         (2019. gada 27. septembris),
         ar ko apstiprina specifikācijas grozījumu, kurš nav maznozīmīgs, attiecībā uz nosaukumu, kas reģistrēts Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā – “Beurre d’Isigny” (ACVN)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2012. gada 21. novembra Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (1) un jo īpaši tās 52. panta 2. punktu,
         tā kā:

                     (1)

                     Saskaņā ar Regulas (ES) Nr. 1151/2012 53. panta 1. punkta pirmo daļu Komisija ir izskatījusi Francijas pieteikumu specifikācijas grozījuma apstiprināšanai attiecībā uz aizsargāto cilmes vietas nosaukumu “Beurre d’Isigny”, kas reģistrēts saskaņā ar Komisijas Regulu (EK) Nr. 1107/96 (2).

                     (2)

                     Francijas iestādes 2017. gada 16. oktobra vēstulē paziņoja Komisijai, ka saskaņā ar Regulas (ES) Nr. 1151/2012 15. panta 4. punktu desmit Francijā reģistrētiem uzņēmumiem, kas izpildījuši minētā panta nosacījumus atbilstīgi 2017. gada 12. septembra lēmumam par specifikāciju grozījumu attiecībā uz aizsargātajiem cilmes vietas nosaukumiem “Beurre d’Isigny” un “Crème d’Isigny”, kas publicēti Francijas Republikas Oficiālā Vēstneša (Journal Officiel de la République française) 2017. gada 20. septembra numurā, ir piešķirts pārejas laiks, kurš beidzas 2022. gada 31. decembrī. Tās pašas iestādes 2018. gada 26. septembra vēstulē darīja zināmu jaunā 2018. gada 30. augusta lēmuma tekstu; ar minēto lēmumu groza 2017. gada 12. septembra lēmumu un iekļauj šo uzņēmumu nosaukumus. Valsts iebildumu procedūras laikā šie uzņēmumi, kuri likumīgi tirgojuši “Beurre d’Isigny” nepārtraukti vismaz piecus gadus pirms pieteikuma iesniegšanas, bija iesnieguši iebildumus. Seši operatori iebilda pret šādu noteikumu: “Laktācijas periodā katrai govij ir vismaz 35 āri (dabisko, pagaidu vai viengadīgo) pļavu, kuras noganāmas vismaz 20 āru platībā vai – ja izēdina arī zālaugu papildbarību – vismaz 10 āru platībā.” Minētie uzņēmumi ir GAEC des normandes (SIRET: 38531072700016), GAEC des Quesnel (SIRET: 41022988100011), GAEC du chalet (SIRET: 34005162200017), GAEC de la cour des mares (SIRET: 34897314000026), GAEC du hameau (SIRET: 38259121200016) un GAEC du petit flot (SIRET: 43783781800016). Divi operatori iebilda pret šādu noteikumu: “Ganību periodā, kura minimālais ilgums ir 7 mēneši, vidēji vismaz 40 % sausnā izteiktas lopbarības devas veido svaiga vai konservēta zāle.” Minētie uzņēmumi ir EARL des clôtures (SIRET: 51075733900013) un GAEC du Clos Roset (SIRET: 48310227300016). Divi operatori iebilda pret šādu noteikumu: “Gada pārējā laikā (kad dzīvniekus nelaiž ganībās) tās proporcija (svaiga vai konservēta zāle), izteikta sausnā, ikdienas lopbarības devā nedrīkst būt mazāka par 20 %.” Minētie uzņēmumi ir GAEC de la Ronchette (SIRET: 49754563200018) un GAEC du Village Culot.

                     (3)

                     Attiecīgais grozījums nav maznozīmīgs Regulas (ES) Nr. 1151/2012 53. panta 2. punkta nozīmē, tāpēc Komisija, piemērojot minētās regulas 50. panta 2. punkta a) apakšpunktu, grozījuma pieteikumu ir publicējusi Eiropas Savienības Oficiālajā Vēstnesī (3).

                     (4)

                     Komisijai nav iesniegts neviens paziņojums par iebildumiem saskaņā ar Regulas (ES) Nr. 1151/2012 51. pantu, tāpēc šis specifikācijas grozījums būtu jāapstiprina,

               IR PIEŅĒMUSI ŠO REGULU.

            1. pants
            Ar šo tiek apstiprināts Eiropas Savienības Oficiālajā Vēstnesī publicētais specifikācijas grozījums attiecībā uz nosaukumu “Beurre d’Isigny” (ACVN).

            2. pants
            Uz aizsardzību, kas piešķirta saskaņā ar 1. pantu, attiecas pārejas periods, kuru Francija saskaņā ar Regulas (ES) Nr. 1151/2012 15. panta 4. punktu piešķīrusi uzņēmumiem, kas atbilst minētā panta nosacījumiem, ievērojot 2017. gada 12. septembra un 2018. gada 30. augusta lēmumus par aizsargāto cilmes vietas nosaukumu “Beurre d’Isigny” un “Crème d’Isigny” specifikāciju grozījumu, kuri publicēti Francijas Republikas
               Oficiālajā Vēstnesī (Journal Officiel de la République française) attiecīgi 2017. gada 20. septembrī un 2018. gada 6. septembrī.

            3. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 27. septembrī

                  Komisijas

                  un tās priekšsēdētāja vārdā –

               Phil HOGAN

                  Komisijas loceklis

            (1)  OV L 343, 14.12.2012., 1. lpp.

            (2)  Komisijas 1996. gada 12. jūnija Regula (EK) Nr. 1107/96 par ģeogrāfisko norāžu un izcelsmes apzīmējumu reģistrāciju saskaņā ar procedūru, kas paredzēta Padomes Regulas (EEK) Nr. 2081/92 17. pantā (OV L 148, 21.6.1996., 1. lpp.).

            (3)  OV C 177, 23.5.2019., 14. lpp.